Man wat op video selfmoord pleeg, het glo gemoor‘n Skermskoot uit die video. Die man wat die afgelope naweek op video vasgevang is waar hy homself in ŉ straat in Umlazi in KwaZulu-Natal doodskiet, het glo ŉ dag vantevore ŉ vrou vir wie hy bouwerk gedoen het, vermoor. Die man is sedertdien deur die polisie geïdentifiseer as Sdimi Ngwane, ŉ Mosambiekse burger. Die skokkende video is Sondagoggend in die Umlazi V-gedeelte met ŉ selfoon vasgevang en sedertdien wyd op sosiale media versprei. Op die video kan gesien word hoe die ooglopend ontstelde Ngwane in die pad op en af langs ŉ VW Golf loop. Ngwane het ŉ vuurwapen in sy een hand en drink uit ŉ bottel in sy ander hand. Naby die einde van die video kan gehoor word hoe twee skote afgevuur word. Ngwane stap dan tot by die bestuurdersdeur van die voertuig voor hy die vuurwapen teen sy kop druk, ŉ skoot afgaan en hy op die grond neerval. Dit is in dié stadium nie duidelik wie die skote afgevuur het wat in die video gehoor kan word nie. Die KwaZulu-Natalse departement van gesondheid het in ŉ verklaring gesê Ngwane het vermoedelik Saterdagaand die 34-jarige Cacisile Gumede by haar huis in die KwaXimba-nedersetting in Cato Ridge doodgeskiet. Gumede het as ŉ data-invoerder by die Msunduzi-kliniek in Cato Ridge gewerk en is die ma van twee kinders. Volgens die departement het Ngwane bouwerk by Gumede se huis gedoen. Kapt. Nqobile Gwala, woordvoerder van die polisie, het gesê Gumede se liggaam is Saterdag omstreeks 19:00 in haar huis aangetref met ŉ skietwond aan haar nek. ŉ Saak van moord is by die polisie aanhangig gemaak. “Die verdagte in die moord is die man wat homself in die Umlazi V-gedeelte geskiet het,” het Gwala gesê. ŉ Geregtelike doodsondersoek na Ngwane se dood word gedoen. Sibongiseni Dhlomo, LUR vir gesondheid in KwaZulu-Natal, het gesê die departement is geskok en hartseer oor die voorval. Gumede was ook ŉ lid van die uitvoerende komitee van die ANC-tak in Wyk 1 van die eThekwini-streek. Die ANC het haar dood as ŉ “hartseer verlies vir die volk” beskryf.